La Policia Local denúncia al propietari d’un gos per presumpte delicte de maltractament animal
2025-07-24

El passat mes de desembre, la Policia Local de Burjassot procedia a denunciar al propietari d’un gos per un presumpte delicte de maltractament animal. El gos va aparéixer en la via pública en molt males condicions, segons els informes veterinaris, desnodrit i deshidratat, a més de tindre ferides per tot el cos.

La Policia Local va comprovar que tenia microxip a nom d’una persona de fora de població que, en principi, no va identificar a l’animal com de la seua propietat, pel que la Societat Protectora d’Animals del municipi es va fer càrrec del gos.

El propietari de l’animal ha sigut denunciat, tal com han informat fonts policials, per un presumpte delicte de maltractament per l’àrea de Benestar Animal de la Policia Local que, recorda, que el delicte de maltractament animal es pot produir per acció o omissió, com és el cas, de no proporcionar les cures i aliments necessaris a l’animal en qüestió i no donar-li l’assistència veterinària. Un animal és un ésser viu, una responsabilitat i necessita unes cures que varien en funció de la seua espècie.

La ciutadania cada vegada és més sensible als casos d’abandó o maltracte animal pel que es poden detectar més fàcilment i la Policia Local de Burjassot suposa un mecanisme de protecció dels animals davant la irresponsabilitat i fins i tot maldat d’algunes persones.